Ιράκ: Διπλή βομβιστική επίθεση στη Σαμάρα - 2004-10-21
ενώ ο ΟΗΕ ζητά απ' τις συμμαχικές δυνάμεις να αναλάβουν την προστασία των υπαλλήλων του.
Στο Ιράκ, ο αμερικανικός στρατός δήλωσε ότι ένα παιδί σκοτώθηκε, ενώ 11 αμερικανοί στρατιώτες και ο ιρακινός διερμηνέας τους τραυματίστηκαν από εκρήξεις 2 βομβών την Τετάρτη στη Σαμάρα. Ο στρατός επέβαλε απαγόρευση της κυκλοφορίας από την δύση μέχρι την ανατολή του ηλίου, μετά τις βομβιστικές αυτές επιθέσεις. Νωρίτερα στη Φαλλουτζα, αμερικανικά πολεμικά αεροσκάφη κατέστρεψαν κτίρια που ο στρατός δήλωσε ότι χρησιμοποιούνταν από αντάρτες. Πάντως, ο αμερικανικός στρατός διέψευσε δηλώσεις αυτόπτων μαρτύρων, που είπαν ότι κατά τις αεροεπιδρομές σκοτώθηκε εξαμελής οικογένεια. Επίσης η διεθνής υπηρεσία αρωγής Care International διέκοψε την λειτουργία της στο Ιράκ, μετά την απαγωγή της διευθύντριας του γραφείου της, Μάργκαρετ Χασάν, από αγνώστους οπλοφόρους στη Βαγδάτη την Τρίτη. Στο μεταξύ, αφέθηκαν ελεύθεροι δύο αιγύπτιοι υπάλληλοι εταιρείας τηλεπικοινωνιών στο Ιράκ. Ο εργοδότης τους δήλωσε ότι περιέργως, η τρομοκρατική οργάνωση του Αμπου Μουσαμπ Αλ Ζαρκαουι μεσολάβησε για την απελευθέρωσή τους. Εξάλλου, τα ΗΕ διαπραγματεύονται με τις συμμαχικές δυνάμεις στο Ιράκ την παροχή ασφάλειας στους υπαλλήλους του διεθνούς οργανισμού. Εκπρόσωπος του ΟΗΕ δήλωσε ότι ο διεθνής οργανισμός ζητά άγημα των συμμαχικών δυνάμεων να διατεθεί για την ασφάλεια των υπαλλήλων του, όταν αυτοί βγαίνουν εκτός της αυστηρά φυλασσόμενης Πράσινης Ζώνης στη Βαγδάτη. Τα νησιά Φίτζι είναι η πρώτη χώρα που προσφέρθηκε να στείλει 130 στρατιώτες της στη Βαγδάτη για να συμμετάσχουν στην ειδική δύναμη προστασίας των υπαλλήλων του ΟΗΕ. Ο υπουργός εξωτερικών του Ιράκ ζήτησε απ’ τα ΗΕ να αυξήσουν την παρουσία τους στο Ιράκ ενόψει των εκλογών του Ιανουαρίου.